Paška, Pavol, predseda NR SR (2014-05-13):
Dobre. Budeme, dámy a páni, teraz hlasovať o návrhoch, ktoré odzneli. Pán poslanec Štefanec žiada pána ministra financií, aby podal Národnej rade správu o čerpaní fondov Európskej únie. (Hlasovanie.) 136 prítomných, 55 za, 1 proti, 80 sa zdržalo. Tento návrh sme neschválili. Pán poslanec Fronc, to vaše znenie bolo, pán predseda vlády má podať informáciu o pripravenosti na možné dopady situácie na Ukrajine? Hlasujeme. (Hlasovanie.) 137 prítomných, 57 za, 2 proti, 77 sa zdržalo, 1 nehlasoval. Návrh sme neschválili. Pán poslanec Hlina podal dva návrhy. V prvom žiada ministra vnútra o správu, ako postupuje polícia pri riešení úžery na Slovensku. (Hlasovanie.) 136 prítomných, 58 za, 27 proti, 50 sa zdržalo, 1 nehlasoval. Návrh sme neschválili. Druhý návrh pána poslanca Hlinu bol, žiadal alebo žiada od pána ministra vnútra správu o Gorile. (Hlasovanie.) 140 prítomných, 58 za, 45 proti, 37 sa zdržalo. Ani tento návrh sme neschválili. Pán poslanec Huba chce informáciu o zámeroch vybudovania garáží na Bratislavskom hrade, predpokladám, že od Kancelárie Národnej rady. (Hlasovanie.) 139 prítomných, 56 za, 3 proti, 79 sa zdržalo, 1 nehlasoval. Návrh sme neschválili. Pán poslanec Kollár žiadal vyradiť body číslo 1 a 2 z programu schôdze. (Hlasovanie.) 141 prítomných, 37 za, 77 proti, 24 sa zdržalo, 3 nehlasovali. Návrh sme neschválili. Pán poslanec Procházka, ako naozaj, nemám o čom dať hlasovať, veď ste nežiadali ani zaradenie bodu, ani neviem, ani uznesenie. Takže o tom ďalšom vašom návrhu budeme hlasovať. Takže pán poslanec Hraško žiada správu od predsedu vlády, ako pokračujú prípravy na vytvorenie jednej zdravotnej poisťovne. (Hlasovanie.) 139 prítomných, 57 za, 11 proti, 70 sa zdržalo, 1 nehlasoval. Návrh sme neschválili. Pani poslankyňa, potom budeme na záver hlasovať už o tom konkretizovanom návrhu. Pán poslanec Mičovský žiada zaradenie bodu prijatia uznesenia s vyjadrením uznania starostke Devína. (Hlasovanie.) 139 prítomných, 45 za, 12 proti, 70 sa zdržalo, 12 nehlasovali. Návrh sme neschválili. Pán poslanec Procházka žiada od ministra financií správu o fungovaní auditu pri čerpaní európskych fondov. Je to správne formulované, pán? ... na základe informácií z auditu Európskej únii po čerpaní. (Hlasovanie.) 140 prítomných, 58 za, 1 proti, 80 sa zdržalo, 1 nehlasoval. Návrh sme neschválili. A teraz budeme hlasovať o návrhu pani poslankyne Ritomskej, ktorá žiada zaradenie bodu s návrhom uznesenia tak, ako ho formulovala. (Hlasovanie.) 135 prítomných, 17 za, 5 proti, 99 sa zdržalo, 14 nehlasovalo. Návrh sme neschválili. Budeme teraz hlasovať o návrhu programu 35. schôdze. Chcem vás upozorniť, že v programe sú zaradené body, kde predkladatelia potrebujú súhlas pléna Národnej rady, aby mohli vystúpiť. Navrhujem, aby sme schválením programu 35. schôdze schválili a umožnili vystúpiť predkladateľom, ktorí nemajú možnosť vystúpiť zo zákona. Takže hlasujeme teraz o návrhu zákona, návrhu programu 35. schôdze. (Hlasovanie.) 141 prítomných, 91 za, 2 proti, 48 sa zdržalo. Schválili sme program 35. schôdze. Dovoľte ešte privítať na balkóne vzácnu návštevu, našich priateľov z Českej republiky, Poslaneckej snemovne. (Potlesk.) Pána predsedu výboru pre hospodárske záležitosti pána Ivana Pilného s kolegami, vitajte, cíťte sa tu ako u vás v parlamente. (Smiech v sále.) Dámy a páni, pristúpime teraz k rokovaniu. Ešte predtým obvyklá informácia, hlasovať budeme vždy o sedemnástej a o jedenástej hodine, pokiaľ plénum nerozhodne na návrh inak. Poprosím teraz, ešte pán poslanec Hlina procedurálny návrh, o ktorom dopredu hovorím, že nedám hlasovať, lebo nie je štandardným procedurálnym návrhom. Ale nech sa páči.